Nerẓa azaglu nerra wayeḍ. Neffeɣ-ed seg Lezzayer Tafṛansist, neɣli ddaw uḍar n Lezzayer Taɛṛabt tasnislemt yekkaten s wayen yak i tezmer akken ad aɣ tbeddel isem, udem d yiles.
Ayen ak ara isdermen Taqbaylit, adabu azzayri yella deffir-es. Imekken-ed wid yesseqdacen ddin di tsertit akken ad d-kecmen tamurt Taqbaylit ɣef tefdent.
Wwin-d ddin d aɛwin Rran-t d ayla-nnsen. Deg-s ayen ur ufin Ad t-id rnun sɣur-sen. Leqrun ttɛeddin Nitni deg yilemmasen.
Awanek azzayri iga-yasen ifadden s yiɣerbazen, s tilibizyuwat, s tiddukliwin tiddiyaniyin, s leǧwamaɛ yerra ger yifassen n yisalafiyen, d yedrimen s wayes ttkellixen i yelmeẓyen yeǧǧa usirem. Rnu ɣef waya , tigelldiwin n Lxalij i la d yesmarayen tadrimt mebla cceḥḥa. Awi-d kan ad seḍfen isem aqbayli/Amaziɣ.
Isenselmen, ur d snulfan kra, d abrid yenjeṛ uwanek azzayri i yuɣen. D akniwen i d-iteṭṭḍen seg yiwet n tmaẓẓagt tasnektant: Tiɛuṛṛebt d tisnuslemt. D lḥif d timmuɣbent yessefrak udabu amhersan di Tmurt Taqbaylit i sen yettaken tazmert d wallalen s wayes ara ddun deffir-sen kran n yiɣermanen iɣeddṛen s tirga ur nteffeɣ.
Sdat ubaxix agi i d yetthegin usu i nger, tewwi-d ad nesdukkel iɣallen , ad nesbed yiwet n tirni ara yesseḥbibren ɣef Teqbaylit-nneɣ.
Imeɣnasen n Teqbaylit uklalen tajmilt d leqder i lmend n umennuɣ-nnsen azedgan akken ad d-kksen tinekkit-nneɣ ger yiɣuraf n Tiɛuṛṛebt d tisnuslemt. Maca amennuɣ agi, yessefk ad yezger akkin i wennar asertan, ad yaɣ yal aḥric n tudert. S yal tardast i d-nekkes i yicinga, d tazmert i nerna i Teqbaylit Akken ad tafeg s wafriwen-is. Ihi fiḥel ma nezzi deg-wawal, ad negret meṛṛa irebbi i tdukli , yes-s kan i nezmer ad d-nawi tilelli.
Adabu azzayri aked isenselmen yiwen-nnsen, seg-sen ar ɣer-sen . Ar yiwen ukufi ixeddmen: Lezzayer Taɛṛabt Tasnislemt.
Aɣref Aqbayli yesselmed-it umezruy. D awezɣi ad iɛeddi fell-as uzaylal. Win ara t-ikellxen ur d-ilul ur d yettlal. Werǧǧin ad yefren ger nger d gma-s. D awanek aqbayli i d llsas, yes-s tamurt ad d teqqel ar tarwa-s, tafat ad-tekkes nnuba i tillas.
Buɛziz u Cebbi (Bouaziz Ait Chebib).
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn